KIRJALLINEN KYSYMYS E-1807/00 esittäjä(t): Marialiese Flemming (PPE-DE) komissiolle. Valaiden tappaminen Karibialla.



Virallinen lehti nro 103 E , 03/04/2001 s. 0028 - 0029



KIRJALLINEN KYSYMYS E-1807/00 esittäjä(t): Marialiese Flemming (PPE-DE) komissiolle (8. kesäkuuta 2000) Aihe: Valaiden tappaminen Karibialla WDCS:n (Whale and Dolphin Conservation Society) mukaan Karibialla on tänä vuonna jälleen harjoitettu laitonta valaanpyyntiä. St. Vincentin edustalla tapettiin toukokuun alussa rauhoitettu tropiikinvalas. Tämän valaan pyynti on ollut kiellettyä vuodesta 1986 lähtien ja siksi se loukkaa kansainvälisen valaanpyyntikomission (IWC) sääntöjä. Erityisesti Japani tuo suuria määriä valaanlihaa Karibian vesiltä, mikä lisää edelleen tämän uhanalaisen eläimen lihan kansainvälistä kauppaa. Onko komissio tietoinen tästä asiasta? Voiko komissio ryhtyä poliittisiin toimiin tämänkaltaista toimintaa vastaan, kun on tiedossa, että oikeudelliset vaikutusmahdollisuudet ovat vähäiset? Onko komissio valmis kääntymään luonnonvaraisen eläimistön ja kasviston uhanalaisten lajien kansainvälistä kauppaa koskevaan yleissopimukseen (CITES) liittyviä asioita käsittelevän EU-komitean puoleen lisätäkseen yhteisesti painostusta niitä valtioita kohtaan, jotka rikkovat kansainvälisen valaanpyyntikomission sopimusta? Franz Fischlerin komission puolesta antama vastaus (31. heinäkuuta 2000) Komissio on tietoinen, että tietyt maat, Karibian alueen maat mukaan luettuina, jatkavat yhä valaanpyyntiä tieteellisten ohjelmien varjolla. Euroopan yhteisö ei ole kansainvälisen valaanpyyntikomission (IWC:n) jäsen, ja sillä on vain tarkkailijan rooli kyseisessä organisaatiossa. Useat jäsenvaltiot ovat kuitenkin IWC:n sopimuspuolia. Kuten arvoisa parlamentin jäsen tietää, jäsenvaltioiden mielipiteet valaanpyynnistä poikkeavat toisistaan. Yhteisöllä ei tästä syystä ole yhtenäistä valaanpyyntiä koskevaa politiikka. Tämä kuvastaa pitkälti tilannetta jäsenvaltioiden sisällä. Yhteisön lainsäädäntö kuitenkin koskee epäsuorasti valaanpyyntiä. Yksi asiaa koskeva lainsäädännön kohta on luonnonvaraisen eläimistön ja kasviston suojelusta niiden kauppaa säätelemällä 9. joulukuuta 1996 annettu neuvoston asetus (EY) N:o 338/97(1), joka on muutetussa muodossaan uhanalaisten lajien kansainvälistä kauppaa koskevan yleissopimuksen (CITES) mukainen. Lainsäädäntö kieltää yhteisön kalastajilta valaanpyynnin avomerellä sekä saaliin purkamisen yhteisön alueella tai missään muussa sopimuksen allekirjoittaneessa maassa. Toinen kyseiseen asiaan liittyvä lainsäädännön kohta on luonnontyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(2). Kyseinen säädös velvoittaa jäsenvaltioita ryhtymään tarvittaviin toimenpiteisiin kaikkia valaslajeja suojelevan järjestelmän luomiseksi. Yhteisö ei tue minkäänlaista avomerellä tapahtuvaa valaanpyyntiä eikä myöskään hyväksy kyseisten lajien kauppaa. IWC:n tarkkailijajäsenenä yhteisö antaa täyden tukensa lukuisille IWC:n suosittamille moratorioille. Tässä tilanteessa ottaen huomioon yhteisön statuksen IWC:ssa komissio ei voi ryhtyä poliittisiin toimiin kysyjän tarkoittamaa toimintaa vastaan. Komissio voi kuitenkin, mikäli se katsotaan tarpeelliseksi, suositella, että IWC:ssä edustettuina oleviin yhdentoista jäsenvaltioon otetaan yhteyttä, jotta ne ottaisivat asian esille ja edelleen käsiteltäväksi. (1) EYVL L 61, 3.3.1997. (2) EYVL L 206, 22.7.1992.